b'\n_START_ARTICLE_\nKompiliacija (albumas)\n_START_SECTION_\nGeriausi\xc5\xb3 dain\xc5\xb3 rinkiniai\n_START_PARAGRAPH_\n\xc5\xa0ios r\xc5\xab\xc5\xa1ies kompiliacijose yra surenkamos visos populiariausios tam tikro atlik\xc4\x97jo ar grup\xc4\x97s dainos. Da\xc5\xbenai toki\xc5\xb3 album\xc5\xb3 pardavimo mastai vir\xc5\xa1ija \xc4\xafprast\xc5\xb3. Jeigu kompiliacijos k\xc5\xabrimo metu muzikos grup\xc4\x97 ar atlik\xc4\x97jas tebedalyvauja aktyvioje muzikin\xc4\x97je veikloje, da\xc5\xbenai \xc4\xaf geriausi\xc5\xb3 dain\xc5\xb3 rinkin\xc4\xaf yra \xc4\xaftraukiamos ir kelios anks\xc4\x8diau nei\xc5\xa1leistos dainos kaip papildomas masalas gerb\xc4\x97jams pirkti album\xc4\x85, net jeigu jie ir turi visas kitas dainas, esan\xc4\x8dias rinkinyje.\n_START_SECTION_\nRet\xc5\xb3 dain\xc5\xb3 rinkiniai\n_START_PARAGRAPH_\nTokiose kompiliacijose yra surenkami visi nepublikuoti ar ma\xc5\xbeai \xc5\xbeinomi grup\xc4\x97s \xc4\xafra\xc5\xa1ai, taip pat papildomos dainos i\xc5\xa1 singl\xc5\xb3, radijo sesijos ir pana\xc5\xa1i med\xc5\xbeiaga. Da\xc5\xbeniausiai tokie rinkiniai yra nukreipti \xc4\xaf jau egzistuojan\xc4\x8dius grup\xc4\x97s fanus ir tod\xc4\x97l ypatingu populiarumu nepasi\xc5\xbeymi.\n_START_SECTION_\nTeminiai rinkiniai\n_START_PARAGRAPH_\n\xc4\xae juos dedamos \xc4\xafvairi\xc5\xb3 atlik\xc4\x97j\xc5\xb3 dainos, turin\xc4\x8dios bendr\xc4\x85 tem\xc4\x85, tarkime, meil\xc4\x97s dainos, kal\xc4\x97din\xc4\x97s dainos ir t. t. ir pan., taip pat dainos, kuriose grojama tam tikru instrumentu (pianinu, saksofonu ar kitais), bei daugyb\xc4\x97 kit\xc5\xb3 variant\xc5\xb3.\n_START_SECTION_\n\xc5\xbdanriniai rinkiniai\n_START_PARAGRAPH_\n\xc4\xae juos taip pat patenka keli\xc5\xb3 skirting\xc5\xb3 atlik\xc4\x97j\xc5\xb3 darbai, ta\xc4\x8diau visi atlik\xc4\x97jai atstovauja tam tikrai muzikos r\xc5\xab\xc5\xa1iai ar \xc5\xbeanrui, pavyzd\xc5\xbeiui, d\xc5\xbeiazui, rokui, popmuzikai. Neretai imamas konkretus laikotarpis, tarkime, de\xc5\xa1imtmetis, ir dainos renkamos i\xc5\xa1 jo.\n_START_SECTION_\n\xc4\xaevairi\xc5\xb3 atlik\xc4\x97j\xc5\xb3 geriausi\xc5\xb3 dain\xc5\xb3 rinkiniai\n_START_PARAGRAPH_\nTai yra viena i\xc5\xa1 populiariausi\xc5\xb3 muzikos album\xc5\xb3 r\xc5\xab\xc5\xa1i\xc5\xb3 nuo pat 1970 met\xc5\xb3. \xc4\xae tokius rinkinius yra \xc4\xaftraukiamos dainos, kurios tampa visuotinais \xc5\xbeinomais hitais. Neretai jos, kaip ir \xc5\xbeanriniai rinkiniai, yra atrenkamos tik tam tikro laikotarpio. \xc5\xa0iais laikais tokie rinkiniai gali u\xc5\xbeimti du, tris ar net daugiau kompaktinius diskus su daugiau kaip 70 minu\xc4\x8di\xc5\xb3 muzikos kiekviename.\n_START_SECTION_\nGarso takeliai\n_START_PARAGRAPH_\nDidel\xc4\xaf pasisekim\xc4\x85 patyrusiuose kino filmuose skamb\xc4\x97jusi muzika neretai taip pat i\xc5\xa1leid\xc5\xbeiama kaip dain\xc5\xb3 rinkinys. Tokie leidiniai vadinami kino film\xc5\xb3 garso takeliais. Nors dain\xc5\xb3 gali nesieti nei \xc5\xbeanras, nei tema, nei bendra nuotaika, tokie, ypa\xc4\x8d susij\xc4\x99 su kultiniais pripa\xc5\xbeintais filmais, rinkiniai neretai b\xc5\xabna labai populiar\xc5\xabs.'